Középiskolát a kolozsvári 3. számú Elméleti Líceumban végzett (1959), a Babeș-Bolyai Egyetem Bölcsészeti Karán magyar nyelv és irodalom szakos tanári oklevelet szerzett (1964). A temesvári "Szabad Szó" újságírója, művelődési rovatszerkesztője, 1981-ben Bukarestben a pártfőiskolán doktorált "Haladó eszmék a két világháború közötti nemzetiségi sajtóban" című értekezése megvédésével. Dolgozatait „újságírói ars poeticának is tekintette” (Graur János), s annak melléktermékeként lapjában "Szívük fáklyatüzével" című tizenkét részes sorozatot közölt a feldolgozott lapok egykori készítőivel, köztük Bálint-Izsák Lászlóval, Reiter Róberttel, Szerényi Istvánnal. A "Szabad Szó" szerkesztőbizottságának tagja (1974-84), majd főszerkesztője (1984-89); az 1989-es változás után indult "Temesvári Új Szó" munkatársa, 1991-től ugyanott az "Agenda" című román hetilap újságírója.